<classify> Mfanyabiashara Yusufu Ali, maarufu Mpemba wa Magufuli na wenzake wanaokabiliwa na mashitaka ya uhujumu uchumi, ikiwemo kujihusisha na biashara ya meno ya tembo katika Mahakama ya Hakimu Mkazi Kisutu, wameandika barua kwa Mkurugenzi wa Mashitaka nchini DPP, kuomba kukiri mashitaka hayo.Mbali ya Mpemba, washitakiwa wengine katika kesi hiyo ni Charles Mrutu, mkazi wa Mlimba Morogoro, Benedict Kungwa, mkazi wa Mbagala Chamazi, Jumanne Chima, mkazi wa Mbezi, Ahmed Nyagongo, dereva na Pius Kulagwa.Nao raia wawili wa China, Li Ling na Chen Guo, wamehukumiwa kulipa fidia ya Sh milioni 70 baada ya kukiri makosa ya kujihusisha na nyara za serikali na kuishi nchini bila kibali katika Mahakama ya Hakimu Mkazi Kisutu.Katika kesi ya Mpemba wa Magufuli na wenzake, Wakili wa Serikali, Elizabeth Mkunde alidai jana mbele ya Hakimu Mkazi Mkuu wa Mahakama ya Kisutu, Thomas Simba kwamba washitakiwa wameshaandika barua, hivyo aliomba mahakama iwape muda kwa ajili ya kuingia katika makubaliano. Hakimu Simba aliahirisha kesi hiyo hadi Oktoba 16, mwaka huu kwa ajili ya kutajwa.Washitakiwa hao wanakabiliwa na mashitaka manne ya kujihusisha na biashara ya meno ya tembo yenye thamani ya Sh milioni 785.6. Inadaiwa katika tarehe tofauti kati ya Januari 2014 na Oktoba wakiwa Dar es Salaam, Tanga, Iringa na Mtwara, walijihusisha na mtandao wa ujangili kwa kukusanya na kuuza nyara za serikali.Nyara hizo ni vipande vya meno ya tembo 50 vyenye thamani ya Dola za Marekani 180,000 sawa na Sh milioni 392.8 bila kuwa na kibali cha Mkurugenzi wa Wanyamapori.Pia ilidaiwa washitakiwa hao wakiwa Mbagala Zakhem, walikutwa na vipande vya meno ya tembo10 vyenye uzito wa kilo 13.85 vya thamani ya Dola za Marekani 30,000, sawa na Sh milioni 65.4.Wanadaiwa kuwa wakiwa Tabata Kisukuru, washitakiwa hao walikutwa na vipande vinne vya meno hayo ya tembo yenye uzito wa kilo 11.1 na thamani ya Dola za Marekani 15,000 sawa na Sh milioni 32.7.Aidha, walikutwa na vipande 36 vya thamani ya Sh milioni 294.6 bila kuwa na kibali cha Mkurugenzi wa Wanyamapori.Katika kesi ya raia wawili wa China, Li Ling na Chen Guo, watu hao wamehukumiwa kulipa fidia ya Sh milioni 70 baada ya kukiri makosa ya kujihusisha na nyara za serikali na kuishi nchini bila kibali.Pia Mahakama ya Hakimu Mkazi Kisutu imetaifisha gari aina ya Toyota Prado, lenye namba za usajili T 982 CDH na mashine mbili za washitakiwa hao na kuwa mali ya serikali.Akisoma adhabu hiyo, Hakimu Mkazi Mkuu, Huruma Shaidi alisema kuwa mshitakiwa Ling atatakiwa kulipa fidia ya Sh milioni 45 , na mshitakiwa Guo atalipa Sh milioni 25 na faini ya Sh milioni moja au kwenda jela mwaka mmoja kwa kosa la kuishi nchini bila kibali.Aliwataka washitakiwa hao, kuondoka nchini mara moja kwa kuwa sio raia wa Tanzania. Hatua hiyo, imekuja baada ya upande wa mashitaka kuwafutia washitakiwa hao mashitaka ya utakatishaji fedha na kuwasomea mashitaka mawili ya kujihusisha na nyara za serikali na kuishi nchini bila kibali.Hata hivyo, washitakiwa wengine wanne waliokuwa katika kesi hiyo, waligoma kukiri mashitaka yao yanayowakabili, hivyo wamerudishwa rumande.Kabla ya kutolewa adhabu, Wakili wa Serikali, Salim Msemo alidai hawana kumbukumbu ya makosa ya nyuma ya washtakiwa.Hivyo, aliomba mahakama itoe adhabu kulingana na makubaliano ili iwe fundisho kwao na wengine.Akisoma makubaliano hayo, Wakili Msemo alidai kuwa wameingia makubaliano na washitakiwa hao, baada ya kukiri kosa la kujihusisha na nyara za serikali na kuishi nchini bila kibali, hivyo wameamua kuondoa kesi ya uhujumu uchumi.Baada ya kusoma makubaliano hayo, Hakimu Shaidi aliwaapisha washitakiwa na kuwauliza kama walisaini kwa hiari yao na walidai walifanya hivyo kwa hiari yao.Akisoma mashitaka mapya, Wakili Misemo alidai Julai 5,2015 katika Uwanja wa Kimataifa wa Julius Nyerere JNIA mshitakiwa Ling alisafirisha nje ya nchi kucha 25 za simba zenye thamani ya Sh 22, 500,000 bila kuwa na kibali.Alidai katika kosa lingine Julai 5, 2015 katika Uwanja wa Kimataifa wa Julius Nyerere, mshtakiwa Cheng Guo alisafirisha nje ya nchi meno 21 ya simba yenye thamani ya Sh 12, 500,000 bila ya kuwa na kibali.Msemo alidai Januari 18, 2015 mshitakiwa Guo alikutwa akiwepo nchini kinyume na sheria.  <topic>: kitaifa 